钦定古今图书集成/明伦汇编/官常典/第751卷 > 宋玟〈从父应亨〉 陈显际 赵士骥
## 钦定古今图书集成/明伦汇编/官常典/第751卷 > 宋玟〈从父应亨〉 陈显际 赵士骥

按《明外史》本传：“玟字文玉，莱阳人。父继登，万历三十
二年进士，历官陕西右参议。天启五年大计谪官，即
以是年偕族父应亨同举进士，玟授虞城知县，应亨
得清丰。崇祯元年，玟兄琮亦举进士，知祥符，而玟以
才调繁杞县。三人壤地相接，并有治声。应亨迁礼部
主事，玟亦擢吏科给事中。”《李九成等陷登州疏》上“绥
辽人、抚岛卒、停加派三事，所司悉议行。尝疏论用人，
谓：‘陛下求治之心愈急，则浮薄喜事之人皆饰诡而
钓奇；陛下破格之意愈殷，则巧言孔壬之徒皆乘机
而斗捷’。”众韪其言。时应亨已改吏部，累迁稽勋郎中，
落职归。玟方除母丧，起故官，历刑科都给事中。请热
审概行于天下。寻言狱囚稽滞瘐死，“与刑死者几相
半，宜大有所矜释。”帝采纳之。迁太常少卿，历大理卿、
工部右侍郎。玟父继登已久废，至是为浙江右参政。
大学士周延儒客盛顺者，为浙江巡抚。熊奋渭营内
召，果擢南京户部侍郎。继登父子亦信之。十五年夏，
廷推阁臣，顺为玟营推甚力。会诏令再推，玟与焉。帝
已中流言，疑诸臣有私。比入对，玟冀得帝意，侃侃敷
奏。帝发怒，叱退之，与吏部尚书李日宣等并下狱。日
宣等遣戍，玟除名，顺乃惊窜。闰十一月，临清破，应亨
与知县陈显际谋城守。应亨以城北庳薄，出千金建
瓮城，浃旬而毕。玟及邑人赵士骥亦出赀治守具。及
城被围，诸人竭力拒守。明年二月城破，玟、应亨、显际、
士骥并死之。显际，真定人。士骥官中书舍人，并起家
进士。玟、应亨，有文名。